ชป.ส่งรถบรรทุกน้ำอุปโภคบริโภคช่วยเหลือราษฎรประสบปัญหาดินโคลนถล่ม อ.บ่อเกลือ จ.น่าน
ดร.ทองเปลว กองจันทร์ อธิบดีกรมชลประทาน เปิดเผยว่า ตามที่ได้เกิดฝนตกหนักและทำให้เกิดเหตุการณ์ดินสไลด์จากภูเขาทับบ้านเรือนราษฎร บ้านห้วยขาบ หมู่ที่ 7 ต.บ่อเกลือเหนือ อ.บ่อเกลือ จ.น่าน จำนวน 4 หลัง ได้รับความเสียหายทั้งหมด เมื่อเวลา 06.10 น. ของวันนี้(28 ก.ค. 61) ส่งผลให้มีผู้เสียชีวิตจำนวน 8 ราย ซึ่งทางอ.บ่อเกลือ ได้ร่วมกับหน่วยงานที่เกี่ยวข้อง ดำเนินการอพยพราษฎรประมาณ 61 ครัวเรือน 180 ราย มายังศูนย์อพยพชั่วคราวโรงเรียนบ้านสว้า ต.ดงพญา อ.บ่อเกลือ ที่เป็นที่พักพิงชั่วคราว
 
กรมชลประทาน โดยโครงการชลประทานน่าน ได้ร่วมกับหน่วยงานต่างๆ เข้าไปช่วยค้นหาผู้เสียชีวิต และอพยพราษฎรไปยังศูนย์อพยพชั่วคราวโรงเรียนบ้านสว้า พร้อมกับนำรถบรรทุกน้ำเข้าไปฉีดล้างโคลนบนถนน เพื่อเปิดเส้นทางให้สัญจรได้ตามปกติ และยังได้สนับสนุนรถยนต์บรรทุกน้ำ เพื่อการอุปโภคบริโภค จำนวน 1 คัน ประจำไว้ที่ศูนย์อพยพฯด้วย